timothydillan/balinese-cpt-corpus huggingface dataset:
Wayang Potéhi (Hanzi: 布袋戲; Pinyin: bùdàixì; Pe̍h-ōe-jī: pò͘-tē-hì) inggih punika kasenian wayang sané mawit saking gumi Cina delodan. Para keturunan Cina nyobiahang kasenian puniki ka Nusantara ring jaman sejarah tur kasenian puniki dados silih tunggil kasenian ring Indonesia.

Potehi mawit saking kruna :

Po 布, artosnyané "kain".
Te 袋, artosnyané "kantong".
Hi 戯, artosnyané "wayang".

Wayang Potéhi puniki wayang sané marupa bonéka kain. Sang Dalang jagi nyaungin limannyané ka boneka punika tur kaigelin pateh sekadi pewayangan sané lianan.

Sejarah
Kasenian puniki sampun mayusa +-3000 tiban. Manut ring ceritra, pinih riin kapanggih olih babandaan ring bui. 5 diri jagi kahukum mati. 4 diri merasa kenehnyané sebet, nanging tuah adiri sané maduwé idé becik. Para bebandaan puniki ngaryanin kasenian wayang migunayang panci tur piring tuah dados tetabuhannyané mangda ten ngerasayang sebet malih. Sang kaisar sané mirengang tetabuhan punika selanturnyané ngicalang hukuman mati. Pewayangan sané sampun kakaryanin wantah kasenengin olih sang kaisar.

Manut ring sejarah, kasenian Wayang Potéhi sampun wénten ring jaman Dinasti Jin (265-420 Masehi) tur nglimbak ring jaman Dinasti Song (960-1279). Kasenian puniki ngranjing ka Indonesia (Nusantara) marginin para etnis Cina sawatara abad 16-19 masehi. Catetan olih Edmund Scott (Inggris) nganikaang wantah kasenian puniki ring Banten (Jawa) dados kalaksanayang antuk agama olih para etnis Cina. Para mangku lan para pandita (etnis Cina) jagi ngaturang seserahan mantuka ring para dewa-dewi.

Ring abad ke-18, manut ring Ernst Christoph Barchewitz (Jerman) sané sampun meneng ring gumi Jawa 11 yusa) kasenian punika wantah banget kaloktah ring Batavia tur kadalangin nganggé basa Cina.

Lakon
Lakon-lakon sané pepes kadalangin inggih punika :

Si Jin Kui 薛仁貴 (Ceng Tang 征東 lan Ceng Se 征西),
Hong Kiam Chun Chiu 鋒劍春秋,
Cu Hun Cau Kok 慈雲走國,
Lo Thong Sau Pak 羅通掃北 lan Pnui Si Giok 方世玉.

Lakon-lakon Wayang Potéhi akéh mawit saking ceritra klasik Cina sekadi ceritra dinasti ring Cina umpama kalaksanayang ring kongco (klenteng). Sakémaon, ring jamané puniki, ceritra non-klasik sekadi novel Se Yu 西遊記 (Pilgrimage to the West) sané wenten tokoh Kera Sakti dados lakon pewayangan. Ring jamané dumunan, Wayang Potéhi nganggé basa Cina Hokkian, sakéwala ring jaman modern taler ampun nganggé basa Indonesia.

Pustaka

Bibliografi

Pranala jaba

Dulu Terpasung, Kini Merana
Wayang Potehi, Warisan yang Pernah Hampir Mati

Budaya Tionghoa
Wayang
Kruna serapan saking basa Tionghoa ring basa Bali
Mekikuwa inggih punika silih tinunggil tradisi sane wenten rikalaning nyanggra warsa anyar, sane kamargiang ring Manado, Sulawesi Utara (Sulut). Tradisi niki pinaka niyasa ngaturang rasa suksma majeng ring Sang Hyang Embang (Tuhan) sampun mapica karahajengan rikalaning awarsa sane sampun mamargi. Wenten taler lianan ring Manado sane nyalanang tradisi puniki ring Sulawesi Utara utawi Sulut, wantah mabina antuk maosang kemanten, sekadi Kauwukaan ring Kakas, Kabupaten Minahasa mwah Sakaiba ring Tondano.

Panglimbak
Kawentenan tradisi Mekikuwa nglimbak ring komunitas janane ring Minahasa miwah Borgo ring Manado, maka kalih kabudayan punika (MInahasa mwah Borgo) kauningin sane ngiket tradisi Mekikuwa.

Pidabdab
Tradisi Mekikuwa kamargiang nyabran pinanggal 31 Desember. Parikramane puniki mamargi ritatkala kramane sampun wusan midabdabang polah-palih ngaturang sembah pangubakti ring Gereja soang-soang.

Selanturnyane galah 24.00 Wita, samian kramane saling berjabat tangan pinaka niyasa utawi simbol rasa angayubagia riantukan sampun sida nyalanang pamargi rikalaning awarsa mwah nyanggra warsa anyar. Kramane maka same saling maaf-memaafkan sane kamargiang olih antarwarga kalawaning sang angewerat.

Kramane mapupul ring arep pakubon soang-soang sinambilang magending kairingin olih musk tradisionel druwene ring Borgo sekadi; gitar, jug, ukulele, tambor, biola, taler alat musik sane linanan.

Pustaka
Kerak telor inggih punika sanganan tradisional marupa taluh dadar mabasa saking Betawi ring masakan Indonesia. Malakar saking ketan sané karatengin sareng taluh miwah kasajiang nganggén saur, embe miwah udang tuh dados isian. Punika kaanggep sanganan nénten dados ajengan utama. Dagang kerak telor aluh kacunduk ritatkala acara nyabran warsa Pekan Raya Jakarta miwah dados ajengan wajib antuk para pengrauh ring acara punika.

Lelintihan
Ring aab Kolonial, kerak telor pinaka ajengan sané kaistiméwayang miwah kasajiang ring acara-acara ageng antuk pameréntah kolonial utawi jadma sugih Betawi. Mawit pakar gastronomi Suryatini N. Ganie, kerak telor karipta mangda ketan dados langkung jaen.
Ring aab modérn mangkin, pangadol kerak telor nénten wantah saking panjak asli Jakarta, asal ipun wénten saking makudang genah minakadi Padang, Tegal, Garut miwah Cimahi.

Maratengan
Sawilang porsi kakaryanin mawit pesenan. Pangadol kerak telor ngenahang akedik ketan ring duur wajan miwah lantas kapanesang ring duur baa api saking langas. Salanturné kawewehin taluh (taluh ayam utawi taluh bébék, sakéwanten taluh bébék kaanggép jaenan), miwah makudang campuhan basa-basa. Ajengan puniki kagoréng ring duur wajan tanpa lengis goréng sapunika adonan punika pacang némplek ring wajan miwah ngapersidayang antuk ngenahang ipun mawalik langsung ring duur baa api ngantos lebeh. Saur lalah tur ebi (udang pakeh tuh) miwah embe kakribisang ring duurné.

Pustaka

Pranala jaba

Kerak telor recipe on cookingrecipesguide.org
Interview with Kerak telor vendor
Tari Sekapur Sirih inggih punika silih tunggil sasolahan tradisional sane wit saking wawidangan Jambi. Sasolahan puniki rumasuk soroh sasolahan panyambrama sane ketah kasolahang olih para pragina istri. Antuk busana adat taler kairing antuk alunan musik pangiring, pragina masolah antuk gerakan sane lemuh miwah maktayang cerano utawi wadah pinaka cihna yadnya. Tari Sekapur Sirih pinaka silih tunggil sasolahan tradisional sane kaloktah ring wawidangan Jambi miwah ketahnyane kasolahang nyambrama pangrauh tamiu kaping singgih sane rauh ka Propinsi Jambi.

Lelintihan
Manut lelintihannyane, Tari Sekapur Sirih kapertama karipta olih silih tunggil seniman sane kaloktah ring Jambi, mapesengan Firdaus Chatap. Raris, sasolahan puniki kauningayang majeng krama sami warsa 1962. Duaning daweg punika kantun pinaka gerakan dasar, makudang-kudang seniman ngawit nglimbakang sasolahan puniki. Antuk mengkolaborasikan antuk iringan musik miwah lagu, dadosnyane sayan menarik miwah saya kaloktah ring wwidangan parajana.

Kawigunan miwah Makna Tari Sekapur Sirih
Tari Sekapur Sirih puniki kawigunayang pinaka sasolahan panyambarama para tamiu kaping singgih sane rauh merika. Sasolahan puniki kamaknain pinaka tikas keterbukaan parajana sajernoning nyanggra para tamiu. Tiosan punika, Tari Sekapur Sirih taler kamaknain pinaka rasa angayubagia nyanggra tamiu inucap. Sekapur Sirih ketahnyane kasolahang olih 9 pragina istri, miwah 3 pragina lanang, 1 sane madue amongan makta pajeng miwah 2 pinaka pengwal.

Busana Tari Sekapur Sirih
Busana sane kanggen para pragina ring Tari Sekapur Sirih puniki ketah nganggen busaa tradisional. Busana punika minakadi baju kurung miwah kain songket khas Jambi. Ring duur pragina ketah nganggen sanggul tagel saking pandan, sunting beringin, miwah kembang goyang. Aksesorisnyane ketah nganggen tunjung, pending, gelang, miwah senteng sane kanggen masolah. Properti sane kanggen rin Tari Sekapur Sirih inggih punika cerano utawi wadah sane madaging don base, pajeng, miwah keris.

Panglimbak Tari Sekapur Sirih
Ring panglimbaknyane, Tari Sekapur Sirih kantun kalestariang miwah kalimbakang kantos mangkin. Akeh kreasi miwah variasi taler sering kasolahang sajeroning sasolahannyane mangda kacingak menarik, sakewanten nenten ngalahin cirih khas miwah keasliannyane. Sasolahan puniki taler kantun sering kasolahang sajeroning acara panyambrama tamiu penting ring Jambi. Yadiastun sayuaktinnyane ring Jambi kantun wenten makudang-kudang soroh sasolahan panyambrama tiosan, sakewanten Tari Sekapur Sirih kantun tetep manados sasolahan utama duaning nilai-nilai miwah filosofi sane wenten ring tengahnyane.

Pustaka
Tari Topeng Kuncaran inggih punika seni tari tradisional saking wawidangan Sunda, Jawa Barat sane kasolahang olih para pragina nganggen topeng ring prarainyane. Mapaiketan sareng tari topeng Cirebon, Kuncaran taler madue soroh miwah akeh topeng sane pinaka lambang karakter jadma.

Lelintihan
Tari Topeng Kuncaran sujatinnyane pinaka panglimbak saking tari topeng saking Jakarta sakewanten kalimbakang manut adat miwah nilai tradisional krama Sunda. Carita ring ungkur pangriptan sasolahan puniki nganinin indik tresna raja sane katulak olih anak istri nyantos sang raja krodha. Kantos mangkin tari Topeng Kuncaran puniki kantun kasolahang kantos ka mancanegararing acara budaya, pagelaran utawi acara resmi sane tiosan. Rumasuk taler pesta rakyat miwah hajatan pribadi.

Properti

Topeng
Properti sane kanggen sajeroning nyolahang tarian puniki utamannyane inggih punika topeng. Ketahnyane topeng sane kanggen kakaryanin saking bahan kayu miwah sampun kawarnain.

Wenten limang soroh topeng minakadi ring sor puniki.

Topeng Panji
Topeng Panji inggih punika soroh topeng sane mawarna putih madue makna kesucian minakadi anak alit sane wawu embas.

Topeng Samba
Topeng Samba inggih punika topeng sane mawarna putih, karakternyane ceria miwah lincah minakadi anak sane durung kelih.

Topeng Rumyang
Topeng Rumyang inggih punika soroh topeng sane mawarna barak nguda pinaka lambang anak anom.

Topeng Pating utawi Tumenggung
Topeng Patih inggih punika topeng sane madue cerawispinaka lambang anak anom, sakewanten baosnyane teges.

Topeng Kelana
Topeng Kelana inggih punika soroh topeng sane mawarna barak antuk panyingakan sane nelik nyihnayang anak sedeng krodha.

Tiosan ring topeng, wenten makudang-kudang properti tiosan minakadi ring sor puniki.

Keris
Silih tunggil properti wajib sajeroning seni Tari Topeng Kuncaran inggih punika keris. Keris sane kanggen puniki nganutin karakter miwah peran praginannyane.

Mahkota
Pateh minakadi keris, properti aksesoris mahkota puniki nganutin karakter miwah peran praginannyane.

Gelang miwah Anting
Properti wajib tiosan nggih punika gelang. Gelang puniki kanggen ring tangan miwah cokor pragina. Pragina Tari Topeng Kuncaran taler nganggen aksesoris anting.

Alat Musik
Properti utama miwah wajib sane patut wenten ring Tari Topeng Kuncaran inggih punika alat musik tradisional. Ketahnyane sasolahan puniki kairing antuk alat musik gamelan, minakadi gong, bonang, saron, miwah sane tiosan.

Busana
Para pragina nganggen baju taler celana sane tegehnyane ajejengku antuk motif miwah warna sane cerah. Para pragina taler nganggen senteng sane kaiket ring kanta miwah sabuk sane nganutin warnan busanannyane.

Pustaka
Bika ambon inggih punika sanganan khas Medan, Indonesia. Sané malakar saking tepung tapioka, taluh, gula, miwah santen. Bika ambon sané kakaryanin selami 12 jam niki biasané tetep nyidayang kaajeng selami petang wai, sawiréh sawusan petang wai sanganan puniki pastika sayan keras. Sanganan basah puniki ketah madue jaring-jaring ring dalemnyané. Wénten taler bika ambon sané kaadol antuk makudang-kudang soroh rasa, makadi pandan, coklat, kéju, miwah sané lianan.

Babad
Ngantos mangkin nénten wénten kapastian miwah panyelehan sosiokultur indik masa pangawit kawéntenan bika ambon.

Versi kapertama; Manut tutur M Muhar Omtatok, budayawan miwah sejarawan, sanganan bika ambon mawit saking Bika utawi Bingka sanganan khas Melayu. Selanturnyané, bingka punika kauwah antuk bahan pengembang lianan sakadi nira/tuak ental ngantos wénten rongga tur mabinayan tekéning sanganan bika pangawitnyané. Salanturnyané, M. Muhar Omtatok nugtugang yéning sanganan puniki kabaos bika ambon sawiréh ketah kauningin tur kaadol ring pasimpangan Jl. Ambon-Sei Kera Medan.[ngidih pustaka]

Versi kalih; Kruna "Ambon" ring bika ambon inggih punika singkatan saking Amplas Kebon (sawireh krama médan seneng nyingkat kruna) Dialék médan. Ring masa kolonial Belanda, para imigran sané meneng ring Daerah Amplas sisi kangin tukad -- kabaos Amplas Kebon -- ngawinang sanganan bikang salanturnyane kaadol ka Kota Medan tur salanturnyane kaloktah sawiréh kasenengin krama Belanda miwah Tionghoa duk punika.

Versi tiga tur papat (nénten ngyakinin); duk dumun ada anak Ambon sané makta sanganan bingka ka Malaysia tur salanturnyané dados istilah. Versi papat, Ambon inggih punika kruna saking basa Médan sané maartos lemuh. Nanging, kruna puniki sampun sué ten kaanggén ring Médan.
Duk tanggal 26 Agustus 1933, koran édisi Belanda, De locomotief, madaging iklan di Kota Semarang sané maosang bika ambon. Bikang ambon taler sampun katulis olih koran sané pateh ring warsa 1896 di Kwitang, Batavia --mangkin Jakarta-- (De locomotief: Samarangsch handels- en advertentie-blad, 10-02-1896).

Bika ambon kaloktah pinaka oleh-oleh khas Kota Medan, Sumatra Utara. Ring Medan, Jalan Mojopahit di wewidangan Medan Petisah wénten 30 toko sané ngadol sanganan puniki. Soang-soang toko ring genahé puniki mresidayang ngadol akéhan saking 1.000 bungkus bika ambon awai nuju hari raya.

Pustaka
Gambang Kromong inggih punika kasenian musik (orkés) paduan gamelan miwah piranti musik étnis Cina, luir ipun sukong, téhyan, kongahyan. Kawastanin "Gambang Kromong" mawit saking 2 pasang piranti perkusi, gambang miwah kromong.

Pinih riin kasenian Gambang Kromong puniki kabentuk olih komunitas Tionghoa sané pimpinannyané mapesengan Nie Hoe Kong (kapitan Cina masa jabatan 1736-1740) - kaangkat olih kompeni Belanda.

Asal-Usul
Krama Betawi, krama asli ring Jakarta wantah hasil akulturasi suku-suku ring Nusantara sané saling mainteraksi. Akulturasi punika wenten ring musik, basa, parikrama, miwah sané lianan. Gambang Kromong inggih punika silih tunggil akulturasi budaya musik Betawi-Cina.

Musik Gambang Kromong akéh nglimbak ring krama Cina Bénteng. Suku Cina sané rauh ka Indonesia mawit saking kota Kanton, Fukien, miwah Ka-Eng-Tjiu miwah makta kabudayaan Cina. Logat basa Cina sané akéh kaanggé wantah logat Kuo-yu.

Krama Cina sané meneng ring Jakarta madué 2 sebutan :

Singkhek (tamu baru), inggih punika anggon baos ring krama Cina sané kari orisinil.
Peranakan, anggon baos ring krama Cina sané sampun mabaur miwah maakulturasi.

Bentuk kasenian sané kalakon olih krama Cina ring Jakarta kari meciri budaya Cina asli. Piranti musik sané kaanggé antuk hiburan miwah upacara wantah terompét/jutao, cecer/gembreng, genderang, canang, sukong, tehyan, kongahyan, miwah suling. Piranti puniki dados cacirén indikasi budaya Cina.

Krama Cina Bénteng nglimbangkang kaseniannyané sareng kasenian suku sané lianan ring Jakarta. Hasil panglimbakan utawi pasikian punika wantah kasenian Gambang Kromong. Musik Gambang Kromong muncul ring tahun 1880, tatkala Bek Teng Tjoe - klian kampung Tionghoa ring Pasar Senen magelarang mantuka ring para tamiu. Ring tahun 1937, orkés-orkés musik Gambang Kromong dados maju miwah kaloktah ka wawengkon sané lianan ring Indonésia.

Piranti Musik
Piranti musik kasenian Gambang Kromong inggih punika :

Gambang
Kromong
Suling
Jutao
Kongahyan
Tehyan
Sukong
Kecrek
Ningnong
Kendang (cenik miwah gedé)
Kempul
Gong

Pustaka
Tari Manggar inggih punika sasolahan tradisional sane nyaritayang indih babad saking Kota Pekanbaru, inggih punika katemuang Kota sane mawasta Sena utawi sane mangkin ketah kauningin antuk Senapelan. Tari Manggar kasolahang olih anak lanang miwah istri. Para pragina masolah nganggen busana adat Riau. Sajeroning sasolahan puniki pragina istri nganggen baju kurung miwah paiasan suntiang sane wneten ring duur. Pragina lanang makta tuked sane wenten iasan ring duur tungkednyane.

Pustaka
Pendap inggih punika soroh ajengan sekadi pesan, sané dados ajengan khas saking Propinsi Bengkulu. Pendap ngelah cita rasa lalah miwah gurih, taler ambu khas don keladi sané dados pengaputné.
Ajengan khas puniki kanikayang sampun nembus pasaran ring makudang kota ring Indonésia, minakadi Jakarta, Lampung, Palémbang, Pangkal Pinang miwah Jambi, taler pasar mancanegara sekadi Ostrali, Bélgia, Jepang, miwah negara liyanan.

Lelintihan
Pandap inggih punika ajengan tradisional khas Krui, Lampung Kawan, miwah Bengkulu, sané sampun wénten saking aab ‘’nenek moyang’’. Pendap taler polih dados tema silih tunggil tembang sané kawedar ring album tembang daérah Bengkulu sawatara warsa 1990-an. Mawit saking makudang wit, pendap koné dados ajengan senengan saking Présidén kapertama Indonésia Ir. Soekarno rikala ngemargian masa pangasingan ring Kota Bengkulu saking 1938 nganti 1942. Nenten wantah kénten, ajengan khas tradisional puniki taler dados langganan Présidén kalima Mégawati Soekarnoputri.

Tata cara
Makarya pendap kapertama, samian basa-basa kaalusang salanturné kacampuh sareng ulam pilihan sané akéh madaging isi, tur sampun kagetep mauukuran sawatara 3-4 cm, salanturné kacampuh rata sareng kikihan nyuh miwah kikihan nyuh sané sampun magoreng. Dados pangaput pendap, nganggen don biu miwah don keladi, don biu kapanesang duur apine mangda layu, sapunika don keladiné kaumbah miwah kagetep alit-alit. Don keladi katata rapi ring duur don biu ring tengahné kawewehin ulam miwah basa-basa sané sampun kacampuh. Don biu, don keladi taler isiné kakaput becik nganggen tali rafia mangda prasida kakukus.
Pawigunaan ulam maisi padet matatujon mangda ngasilang rasa pendap sané gurih taler isiné nénten gelis rusak rikala kalolah sinarengan basa-basa punika. Ring aab sané lintang, isi ulam patut kapendem apetengan mangda ritatkala kadagingin basa-basa pacang gelis nyusup ring ulam punika. Proses fermentasi punika ngaranayang parinama ajengan puniki pendap.
Kaunikan liyanan saking pendap wénten ring suwené proses pangukusan. Yen ring ketahné pepes wantah kakukus utawi kapanggang pinih suwé 30 menit, sakéwanten antuk pendap, patut kakukus nganti 8 jam. Paindikan punika kamargiang mangda ngicalang upas oksalat ring bongkol don keladi, rikala punika kaajeng ten karatengin becik pacang ngaranayang gatel-gatel, taler munggahang résiko keni batu ginjal.

Pustaka
Saté Bandeng inggih punika ajengan tradisional khas Banten, Indonésia.
Saté Bandeng malakar saking ulam bandeng (Chanos chanos; ) sané karesikin tulang ipun, isiné kabasain miwah kamanjingang malih ring jero kulitne, lantas katusuk utawi kajepit nganggo tiing, lantas kapanggang duur baa langas.

Lelitihan
Saté Bandeng pinaka silih tunggil ajengan khas Banten, kauningin sampun wénten saking aab sultan kapertama Banten, Sultan Maulana Hasanuddin, ring warsa 1552-1570. Mawit carita, ajengan khas puniki ngelimbak rikala Sang Sultan ngaptiang ngajeng ulam bandeng. Sang sané maratengan ring kasultanan inguh santukan ulam puniki ngelah akéh duwi tulang miwah mabaya rikala kaolah sacara langsung kakukus utawi kapanggang antuk Sultan taler pategeh-pategeh kasultanan. Sapunika sang sané maratengan maduwé manah nekdekang isi saking ulam, miwah ngeresikin tulang-tulang duwi ipun taler ngabelasang kulit sareng isi ipun. Ulam sané sampun dekdek kacampuh sareng basa-basa lantas kakaput nganggen kulitné.
Sapamargi galah, saté bandeng nenten wantah kaajeng olih kulawarga praratu kemanten. Panjak umum taler ngawitin makarya antuk ajengan saparahin, taler kapasarang dados gagapan antuk wisatawan sané rauh ring Sérang utawi wawengkon pasisi ring Propinsi Banten.

Tata cara
Lakaran utama ajengan puniki pasti saking ulam bandeng, kasarengin lakaran liyanan nyuh makikih karatengin, uyah, toya asem, taluh, santen, lengis, don biu anggen ngaput, tiing anggen nusuk miwah manggang. Ring basa-basa ipun wenten minakadi tabia keriting, ketumbah, ginten, jaé, isén, kunyit matunu, bawang, lan kesuna.

Bandeng kaumbah miwah kagetok-getok mangda isi saking awak bandeng pesu ring tendasné, ngeresikin duwiné miwah tulangné sané wenten ring isiné, lantas isi kasangrai ngati atenga lebeng, kacampuh sareng basa-basa punika. Salanturné isi kacampuh sareng taluh lantas dagingin ring kantong kulit bandeng lantas jepit nganggén tiing, rikala mapanggang kaolésin basa-basa.

Pustaka

Saté
Sanganan Banten
Bandeng
Sup konro inggih punika ajengan sup iga sapi khas Indonésia sané maasal saking Bugis miwah Makassar. Sup puniki ketahné kakaryanin saking lakaran iga sampi utawi ulam sampi. Ajengan makuah sané mawarna soklat selem puniki ketah kaajeng sareng burasa miwah tipat sané kagetep-getep. Warna selem puniki maasal saking kluwek sané mawarna selem. Mabasa santukan ring jeroné nganggén ketumbah. Rasa lalah miwah mabasa puniki kakaryanin saking campuhan basa-basa, minakadi ketumbah, keluwak, akedik pala, kunyit, cekuh, kayu manis, asem, don limo, cengkéh, miwah janggar ulam.

Soroh

Konro sujatiné karatengin makuah ring rupa sup sané akéh basa-basa ipun, sakéwanten mangkin wénten soroh tuh sané kasengguh "Konro bakar" punika iga sampi bakar antuk basa khas konro. Konro bakar ketahné taler kasajiang sareng sup konro sané magenahang ring genah liyanan.

Pustaka
Tari Bidadari Terminang Anak inggih punika sasolahan tradisional sane wit saking Rejang Lebong, Propinsi Bengkulu. Sasolahan puniki sering kasolahang ring akeh acara minakadi nyambrama tamiu, upacara pawiwahan, miwah akeh acara tiosan.

Tari Bidadari Terminang Anak utawi ring basa Bengkulu taler kabaos Bidadei Teminang inggih punika sasolahan sane nyihanayang widiadari jegeg sane tedun saking langit nuju ka gumine jagi nunas anak alit. Sasolahan puniki ketah kasolahang olih anak istri, antuk silih tunggilnyane nganggen busana sane matiosan. Pragina antuk busana sane matiosan pinaka cihna anak alit saking gumi sane kangkat pinaka pianak olih widiadari. Minakadi sasolahan-sasolahan tradisional ring Indonesia sane nyaratang makna miwah filosofi, Tari Bidadari Terminang Anak taler madue makna inggih punika rejeki sane rauh saking langut mantuk jadma ring gumi.

Busana miwah Properti
Para pragina ring Tari Bidadari Terminang Anak nganggen busana marupa busana khas anak istri ring Bengkulu kajangkepin antuk senteng. Tiosan punika para pragina taler nganggen payasan ring duur. Ketahnyane sajeroning Tari Bidadari Terminang Anak para pragiannyane nganggen busana sane mawarna cerah. Para pragina ring Tari Bidadari Terminang Anak taler kajangkepin aksesoris. Busana para pragina sane kapanggih ramia pinaka gegambaran sakayan miwah karakter sane kaduenin olih Rejang Lebong.

Gerakan
Gerakan sane kasolahang ring Tari Bidadari Terminang Anak pinih dinamis, harmonis, miwah ritmis. Sakewanten aab jagate ngawinang gerakan ring Tari Bidadari Terminang Anak puniki taler ngalamin panglimbak mangda kacingak sayan becik. Sakewnaten yadiastun kenten pawewehan gerak puniki nenten ngilangin gerakan lami miwah tetep nganutin makna awal sasolahan puniki.

Musik Pangiring
Iringan musiknyane, Tari Bidadari Terminang Anak nganggen iringan musik khas wawidangan Rejang Lebong. Pateh minakadi gerakan sasolahannyane, manut panglimbaknyane iringan musik sajeroning Tari Bidadari Terminang Anak taler ngalamin panglimbak miwah paweweh, nyantos suasana sasolahan manados sayan meriah.

Panglimbak
Sajeroning panglimbaknyane, kantos mangkin Tari Bidadari Terminang Anak kantun kalestariang ring wawidangan Propinsi Bengkulu. Tari Bidadari Terminang Anak sering kasolahang sajeroning akeh acara minakadi nyambrama tamiu, upacara adat, resepsi pawiwahan utawi ring acara pentas seni.

Tiosan punika, mangda sasolahan puniki tetep lestari, nenten kidik taler sekolah-sekolah miwah sanggar tari ring Propinsi Bengkulu sane ngajahin Tari Bidadari Terminang Anak majeng murid-muridnyane. Antuk punika pangaptinnyane mangda prasida manados penerus sana ngupapira Tari Bidadari Terminang Anak ring masa sane jagi rauh.

Pustaka
27 Ilir (aksara Bali: ᭝᭒᭗᭝​​ᬇᬮᬶᬃ) inggih punika silih tunggil kalurahan sané magenah ring kecamatan Ilir Barat II ring wawengkon Kota Palémbang, Sumatera Kelod.

Pustaka

Pranala jaba
Situs Pamréntahan Sumatra Kelod
Situs Badan Pusat Statistik Sumatra Kelod
Situs Resmi Kota Palémbang
Situs Badan Pusat Statistik Kota Palémbang
cutetan: URL dados kauahin/ilang. Yening URL nenten aktip, ngiring kausap saking lis baduur.

Ilir Barat II, Palémbang
Kelurahan ring Kota Palémbang